khistorydata/jeongjo-sjw-relations huggingface dataset:
정조 19년 · 목
禮曹啓言式年雜科覆試今當設場而參判李集斗謂有情勢參議朴宗甲身病捽重不得備員開場請令政院卽速稟旨牌招敎以判堂自多擧行勿爲進去參判參議許遞前望單子入之令政院待下批牌招進去○政院以鎭寬弘遠違㕣啓敎以旣命更爲牌招牌去來各別嚴飭○敎曰兵曹參判仍任禮曹參判前望單子入之待下批牌招察任前望以義弼批下
정조 19년 · 강
還給政院牌招觀象監提調尹師國啓辭命以雜科開場形止卽速徵稟
정조 19년 · 목
政院啓言雜科入門官來言雜科覆試今方開場而觀象監提調尹師國謂有情勢不爲進參特敎申飭之下終不承膺請推考警責仍卽牌招擧行敎以筵敎何如則焉敢若此乎況今日不緊酬應不欲爲之則情勢旣伸又復逡巡此果何許貌樣此啓辭還給更以不爲進去入稟則坐直承旨當爲先嚴處使之卽爲開場後以其形止徵稟
정조 19년 · 강
遞承旨宋民載以申獻朝代之前望也
정조 19년 · 강
命文臣製述及文武臣殿講臨時更稟
정조 19년 · 목
政院啓言文臣製述文武臣殿講還宮後更稟事命下矣以何日爲之乎敎以今孟朔日次當同爲臨時更稟
정조 19년 · 강
內閣行直閣會圈提學沈煥之檢校直提學徐有防檢校直閣南公轍檢校待敎徐有榘進
정조 19년 · 목
敎曰今番兩本宮儀文內閣主張擧行蓋自儀式自內閣編成而祀令不載於禮曹也連日齋宿且多擧行閣臣之苟且亦莫若近日直閣之代後日政差出又敎曰直閣差出有命本閣會圈當日爲之提學以下自本閣命招擧行又敎曰內閣圈坐聞已來會待完圈自政院稟旨開政○四點李始源三點朴鍾淳金近淳
정조 19년 · 목
以金履禧爲大司憲李貞運爲副修撰李始源爲直閣李奭祚爲右尹
정조 19년 · 강
敍卿宰侍從罷削人
정조 19년 · 목
敎曰擧條批答承書而如是誤書當該注書趙台榮從重推考
정조 19년 · 강
諭濟州收使李禹鉉勿待罪
정조 19년 · 목
禹鉉以該牧漂人生還後始乃覺得惶恐待罪馳啓有是命
정조 19년 · 강
遣承旨馳詣宗廟奉審摘奸
정조 19년 · 강
召見藥院三提調于誠正閣都提調洪樂性提調沈頤之副提調任希存
정조 19년 · 목
日次承候也○洪樂性曰元子宮氣候何如予曰一向善過矣樂性曰伏聞外間所傳則近頗勤學游心於文字時多下情不勝欽仰矣予曰日誦唐音某詩中某字一見輒誦全句如初中章貌樣以此觀之則文字間事自當不勞而能之矣樂性曰以眼彩仰覩則精神之卓越可以知之矣予曰卿則先退可也仍命書景慕宮朔享親行傳敎
정조 19년 · 목
敎曰近以齋宿之頻數或涉於瀆褻來月朔享初欲命攝矣是年來月當此月朔之逢改實難按住傳香姑令勿爲景慕宮朔祭當親行該房知悉由逌瞻門往來亦以此意分付執事從簡例磨鍊省牲省器置之又敎曰挾輦軍以銅龍門入直軍三十名爲之隨駕軍兵則壯勇大將率步軍二哨入直馬軍隨駕事分付兵曹則判堂受由以亞堂別侍衛事亦爲分付○具翼善冠袞龍袍乘輿出永淸門弘化門入逌瞻門降輿入齋室少頃就版位展拜陞詣宮內奉審還入齋室
정조 19년 · 강
命以來五月初六日親行景慕宮夏享
정조 19년 · 목
因禮曹啓有是命○禮曹以景慕宮夏享時省牲省器之節取稟命親行○兵曹以景慕宮動駕時留陣留營取稟敎以訓局步軍十哨馬軍二哨爲先後廂禁軍三番隨駕挾輦軍一百名爲之副輦及扈衛軍官有廳軍推牌軍竝除之路由館峴留陣留營置之
정조 19년 · 강
命武臣試射仍行於出宮前
정조 19년 · 목
敎曰連日以汗漫講製役役酬應者欲於今月內爲之之意也武臣試射雖値動駕出宮前仍爲設行限柳葉箭三巡修正試記命官與試官復命於齋所事令訓鍊院進去承旨知悉
정조 19년 · 강
召見右議政蔡濟恭領府事金憙奉命大臣判府事李秉模于齋殿
정조 19년 · 목
予敎李秉模曰今因莫重典禮不得不煩卿而亦旣勞止往來之路得無所損乎秉模曰臣何敢言勞獲忝攝享之列幸覩曠禮之擧臣不勝與榮萬萬矣予曰前後行禮之日輒天氣昭朗心甚多幸矣秉模曰陰晴常多千里之不同而齋夜之晴明彼此均一此莫非宸誠之上格而天之所佑臣實欽歎矣予曰日之陰晴似無甚關而昔在先朝每當齋夜以晴明爲喜矣秉模曰吉祥所湊陰陽自協而天道之昭著蓋驗於陰晴矣予曰本宮宮制果如遙度乎秉模曰左右間較正間不但制度之稍狹恐不免翼室夾室之規兩位之同奉正間允協情文雖以祭器儀式言之飯羹盞盤各當正位前稍出而外者不過麪器果屬而此則雖以私家禮言之亦無所捱矣予曰器數則雖仍舊亦無掣礙之端耶秉模曰正間旣廣故床卓之大籩豆之多優可陳設矣予曰然則器數雖多於咸興仍舊而置之實合遵守之道矣
정조 19년 · 강
除減咸興永興今年還耗
정조 19년 · 목
判府事李秉模啓言今此咸興永興租賦之減實是莫大之恩典而有田無田者之均被惠澤恐莫如今年還耗之除減矣詢于右相右議政蔡濟恭曰咸永兩邑租稅之減惠澤非不浹民但念無田之民不可以同被其澤如欲均霑於大小貪富之類恐不如除減還耗矣從之
정조 19년 · 강
命北關關東道臣矯捄高山南山新安直木四站弊瘼仍以變通條件狀聞
정조 19년 · 목
判府事李秉模啓言驛站中北關之高山南山關東之新安直木此四站最爲難支之狀卽是沿路各站共公之論若不及今蘇捄則將有絕站之慮而位田復戶朝家之區劃纖悉備具則隨時矯捄之策專在道臣請嚴飭兩道道臣別般變通期有實效仍以變通條件論列狀聞以爲從後憑處之地從之
정조 19년 · 강
命關東六站馬戶走卒今年還穀每戶蕩減五斗
정조 19년 · 목
判府事李秉模啓言關東沿路六站蠲役之道臣於歸路廣加探問則如干詳定所納外無他可蠲者而所謂詳定所納者皆是驛戶中不應馬戶走卒之役者則蠲之無義臣意就沿路六站馬戶走卒每戶今年還上無論所受多寡各五斗蕩減雖在外站今番應役之類計其名數一體施行如或有不受還上之戶則題給五斗後蕩減以爲均惠之道矣從之
정조 19년 · 강
命北關道臣査安邊驛復戶撥米之弊從長變通
정조 19년 · 목
判府事李秉模啓言臣於歸路聞安過驛民所告則驛民復戶中曾無撥米磨鍊之事而年前改量後忽地加出云眞有是也則古無今有有違法意請分付道臣卽爲査實果如民訴則從長變通後使之論報備局從之
정조 19년 · 강
命京畿各驛站量宜施賞
정조 19년 · 목
判府事李秉模啓言京畿各驛站旣無所納之身役至於貰牌則尤無蠲役之可論請分付道臣量宜施賞後使之條列狀聞從之
정조 19년 · 강
命高山驛戶口點考以三年一次著爲式
정조 19년 · 목
判府事李秉模啓言高山驛各站戶口三年一次點考隨闕捧錢蓋欲杜其隱漏逃避之弊而本驛謬例雖在連年遞易之時必於每等內一次點考非但大違法意驛民將何以支保乎自今以後申明舊制以三年一次定式揭之本驛永久遵行如是申飭之後又復違越則該察訪論以違制之律道臣亦難免不察之責請以此嚴飭右議政蔡濟恭曰臣於年前備陳此弊仍以該察訪非有大段罪過無得公然遞改之意陳達蒙允出擧條申飭矣奉命大臣所陳今又如此其間爲弊之如前可以知矣事極可駭更加嚴飭從今以後新察訪雖到任必待點考當次之限始爲遵例之意別爲定式恐好矣從之
정조 19년 · 강
命安邊以北十四驛站柴價錢邸役錢今年條竝爲除減以其復戶田稅米太從便給代
정조 19년 · 목
右議政蔡濟恭啓言北關奉命大臣李秉模狀啓以爲北關驛民均惠之道詳加探察則自安邊至咸興十四驛站所納柴價錢二百八十兩邸役價錢一百五十兩合四百十三兩毋論馬戶走卒春秋徵捧之際爲弊多端今年條特爲除減春等已納之類移施來春則實爲莫大之惠除減之代十四站復戶所納田稅米太一年條爲二百四十餘石捧置邑倉仍爲糶糴若於此米中劃出二百餘石從市直從便區劃則便是以渠補渠恐似便當請令廟堂稟處矣柴錢邸錢之除減實爲均惠於馬戶及走卒如欲施惠無過於此今年條柴價錢邸價錢合四百三十兩竝爲除減而春等已納者移施來春竝依狀辭許施其所給代以十四站復戶稅米太從便區劃之意請分付道臣從之
정조 19년 · 강
命取北漢留庫米條補將卒支放不足之需以耗條錢待秋作米還報
정조 19년 · 목
總戎使徐龍輔啓言昨年移轉變通之時北漢校卒支放之不足者無所出處以錢分給於畿內各邑使之貿米糶糴而耗條則無論豐歉每石四兩式以錢代捧補其不足之數矣見今市直騰踊四兩之錢不能當半石之價而山城校卒之專仰斗料者以錢代放誠爲可矜在前支放不足之歲或有留庫中筵稟取用之例今亦依此例就留庫米條中磨鍊放下後以其錢待秋作米還報實合便宜故仰達矣從之
정조 19년 · 강
命永興本宮行禮時奉命大臣李秉模以下施賞有差仍命量減兩邑當年租賦蕩減沿路三道各邑舊還最久條
정조 19년 · 목
敎曰桓祖大王懿惠王后躋享于永興本宮時奉命大臣行判中樞府事李秉模鞍具馬一匹面給子壻弟侄中調用位版書寫官禮曹判書閔鍾顯陪班承旨李祖源本道觀察使趙宗鉉竝加資櫝位龕室欌奉安假注書趙萬元陞六奉神卓執事安邊府使任希厚奉龍床執事咸興判官南麟耇各半熟馬一匹賜給第二室位版奉安洪原縣監尹悌東陞敍曾已陞敍則準職調用二十一日永興本宮還安及告由祭獻官行判中樞府事李秉模熟馬一匹賜給大祝假注書趙萬元半熟馬一匹賜給典祀官文川郡守尹寅基齋郞安邊府使任希厚祝史德源府使李潤默各兒馬一匹賜給贊者定平府使吳載衍謁者高原郡守尹相重各上弦弓一張賜給咸興本宮大祭及告由祭獻官觀察使趙宗鉉熟馬一匹賜給大祀洪原縣監尹悌東半熟馬一匹賜給典祀官咸興判官南麟耇齋郞端川府使李鴻德祝史利城縣監姜善鎭各兒馬一匹賜給贊者濬源殿令李昌杰謁者義陵參奉任希彥各上弦弓一張賜給二十六日永興本宮奉安後大祭初獻官行判中樞府事李秉模廏馬一匹賜給亞獻官禮曹判書閔鍾顯終獻官觀察使趙宗鉉各熟馬一匹賜給大祝假注書趙萬元陞六典祀官永興府使李漢興齋郞安邊府使任希厚祝史咸興判官南麟耇各兒馬一匹賜給贊者洪原縣監尹悌東謁者文川郡守尹寅基各上弦弓一張賜給香官校書正字趙萬元陞六宮司別差白景旜邊將除授地方官兼各務監董官永興府使李漢興已經水使履歷兵閫陞擬看役前別差太命喆光漆兼補畵寫字官李命藝竝賞加東西唱執事儒生金聖憲朴泰漢四書朱書中一件賜給本宮祭監盧聖伯看役本府監官黃成浩衛將調用太廟事知守僕金尙禮令該曹拔例施賞本宮守僕盧贊起等看役校吏工匠首勞者香室守僕金昌得帖加成給其餘京鄕員役工匠吏隸香僧等令該曹該道從厚施賞後草記狀聞祭器造成時戶曹判書李時秀半熟馬一匹賜給郞廳尹光心陞敍祭器監董儀節釐正檢校直閣李晚秀半熟馬一匹賜給大禮順成當令豐沛民庶咸被惠典咸興永興兩邑特爲量減當年租賦沿路三道各邑舊還最久條蕩減驛人夫蠲役之道問于大臣已令出擧條分付竝令各該道臣知悉知委俾實惠得以下究今番擧行各該驛察訪高山兼任安邊府使任希厚銀溪察訪崔雲翰平丘察訪池日賓各上弦弓一張賜給此傳敎下諭于本道道臣又敎曰今番賞典一人雖兼數事毋得疊受
정조 19년 · 목
敎曰政官牌招開政永興本宮行禮時奉命大臣以下賞典下批○以姜克成爲持平李尙寯爲正言朴宗甲爲禮曹參議都承旨李祖源加資憲咸鏡監司趙宗鉉加崇祿禮曹判書閔鍾顯加崇政
정조 19년 · 강
遞兵曹堂上沈鏗郞廳申漵
정조 19년 · 목
永興本宮別大祭設行狀啓齎來將校不得入宮門也
정조 19년 · 강
敍前校理安策鄭來百前修撰李貞運金熙采
정조 19년 · 목
端午在近備局請敍侍從違牌坐罷人也
정조 19년 · 강
命原州判官李協聖待道査拿來永春前縣監李明誠依前流竄
정조 19년 · 목
金吾請遣羅將拿來李協聖李明誠敎以李協聖則待道査上來拿來李明誠則今雖拿來其律豈至於此乎勿爲拿來
정조 19년 · 강
備局請還餉居末居二居三諸倅分揀從之
정조 19년 · 목
備局啓言忠淸道新還餉居末德山縣監金直休平安道新軍餉居末吾老梁萬戶鄭顯行居二孟山縣監李毅和元還上居末嗭洞前權管禹德延居二乫軒洞前權管南錫祐居三吾老梁萬戶鄭顯行全羅道新還餉居末古阜郡守安廷瓛居二扶安前縣監李福潤居三長興府使許溟慶尙道新還上居末高靈縣監林濟遠居二河陽縣監朴命燮新軍餉居末泗川縣監李邦祚居二河陽縣監朴命燮居三包伊萬戶鄭宗元軍布作米居末三嘉縣監洪樂敎居二高靈縣監林濟遠居三河陽縣監朴命燮浦項米居末興海郡守權宜一居二迎日縣監成道明居三永川郡守朴命淳射軍木作米居末高靈縣監林濟遠別會穀居末金海前府使鄭東愼京畿新還上居末陽智縣監洪旭浩居二交河郡守丁載運咸鏡道元還上居末鍾城前府使李義駿居二三水府使崔範星居三甲山府使李彥敬交濟穀居末會寧前前府使李健秀居二鍾城前府使李義駿居三穩城前府使姜忱軍餉居末穩城前府使姜忱居二鎭東前萬戶李彥照居三鍾城前府使李義駿統營所管新還餉居末金海前府使鄭東愼居二高靈縣監林濟遠居三古阜郡守安廷瓛寶城郡守金鎜扶安前縣監李福潤善山府使李來竝當依事目勘處而至於設賑邑鎭自前有分揀之例竝勿論寶城則係是私賑之邑則亦有參恕之道該郡守一竝分揀之意請分付允之
정조 19년 · 강
京畿監司徐有防以咸興永興兩本宮狀啓齎來時畿驛各站馬夫等施賞馳啓
정조 19년 · 목
該監司狀啓以爲咸興永興兩本宮狀啓齎來時本道各站馬夫人夫等依傳敎施賞後開錄于左初次狀啓齎來時該將校只騎馬人夫不爲帶來而自安東站不由綠楊直抵京中里數比他稍遠故一從里數遠近竝從厚施賞兩本宮告由祭狀啓各一度將校齎來時平丘驛梁文站距安東站三十里馬夫二人各米四斗布一疋安東站距京一百里馬夫二人各米五斗木一疋永興本宮禮成狀啓將校一人齎來時平丘驛梁文站距安東站馬夫二人各米四斗布一疋安東站距綠楊站五十里馬夫二人綠楊站距京五十里馬夫二人各米五斗布一疋
정조 19년 · 목
以崔獻重爲校理李始源爲副校理申大尹爲修撰徐有聞金熙采爲副修撰
정조 19년 · 강
召見儀軌堂上李家煥李晚秀于便殿
정조 19년 · 목
予曰凡例果已撰成乎家煥曰方與諸堂相議而原册規模姑未停當册名亦未稟定故凡例撰出之役亦難懸空爲之矣予曰册名以慗理通考爲定編摩之例則一依文獻通考義例部分類別務使宏綱細目井然不紊簡而不略詳而不繁然後可爲一部徵久不刊之書卿等之意何如家煥晚秀曰如是命名則包括甚廣誠極穩當從此編輯之役庶可以知所向方矣予曰卿等分掌諸部從速撰出卿等二人爲校正堂上其餘以儀軌堂上爲稱今則事幾就緖書役不如前日之浩多郎廳之近日不爲仕進者竝減下以此意言送于總理大臣使之草記
정조 19년 · 강
特差李德懋子光葵檢書官仍賜內閣留置錢五百兩印給德懋遺稿且命閣臣及抄啓文臣之時在腴任外任者亦各隨力助費
정조 19년 · 목
敎曰今日因韻書印役事思之故檢書李德懋之才識尙今不忘其子聞已闋服李光葵特差檢書官又敎以車五山集朝家猶且印給況李德懋之文與勞乎渠之家力何以辨得印稿乎印書次留置錢五百兩特給近俗雖慳於施與當此矯習之日當從此等處提撕閣臣之時帶將任外任者抄啓文臣之在腴任藩任雄府者俾各隨力助給期於速付剞劂至親訓將亦豈恝然
정조 19년 · 강
命前文衡徐有臣子榮輔奉箋謝米肉之賜
정조 19년 · 목
平安監司金載▣狀啓以爲前文衡徐有臣生日食物大米三石太二石猪肉五斤依內閣有旨輸送寧邊府所住處敎以令其子寧倅奉箋稱謝事回諭
정조 19년 · 강
召見戶曹判書李時秀于便殿
정조 19년 · 목
予曰永興本宮祭器造成可謂速了矣時秀曰器數不多故不至稽滯矣予曰工匠等自本曹分等施賞後草記
정조 19년 · 강
直閣李始源陳疏辭職賜例批
정조 19년 · 강
遞承旨金載翼中批李奭祚代之
정조 19년 · 목
載翼有實病難供劇也○因承旨前望敎曰右尹李奭祚除授○政院以新除承旨李奭祚年限已過稟敎以牌招○敎曰行右承旨李奭祚以其地處年今八十有三而僅爲亞尹今日特除承宣不拘年限者兼爲尊年也今聞寓在西城外騎馬承牌未趁門限至於違㕣云待明日差晚更爲牌招
정조 19년 · 강
湖西儒生閔赫洙等一百六十人上疏賜批
정조 19년 · 목
疏略曰臣等切念鄭澔卽故相臣文淸公澈之孫先正臣文正公宋時烈之門人家學已有淵源師承又傳旨訣其踐履之䔍實造詣之精深固非臣等末學所敢遽議而第竊伏聞我肅宗大王嘗於譴斥之際敎以剛介可取我英宗大王亦於譴退之日乃有泰山北斗之敎夫以二聖祖之明其所以知之而許之亦可謂深矣至於戊申秋節惠之典我聖上宸章特侑迺以維巖有丈控于華陽屹如拄撑廻彼瀾狂稱道之則聖意之所以褒美而推許之者旣重且大矣若曰道或顯晦身以屈伸若曰洞辨國是永光師門則澔所以以道殉身之死靡忒之志抑邪扶正克遵師敎之義抑亦聖明之所已洞悉而至於末叚酌冽秋泉一句語尤有大焉苞含蘊蓄引而不發大哉之王言微哉之聖旨蓋亦時世之然也鳴呼先正臣宋時烈平生任以明天理正人心之義而不幸一種陰邪孼芽其間倒戈㭬正毀經侮聖之從不一而足使世道乖亂倫彝傷敗其禍有甚於洪水猛獸澔以隻手孤危之蹤當虓怒決裂之勢未嘗以禍福而或撓未嘗以進退而或間若戊寅西穀之箚袖陳於奉使陞辭之際以爲億萬生靈旣盡推積於溝壑之中又以敺而納諸夷狄禽獸之域而擧世恬嬉曾莫之恤直欲痛哭而流涕也且辭且陳感慨不已聖祖嘉褒諭以今日此箇議論終不可無也及夫辛壬凶黨誣起大獄澔以八耋之年退處鄕廬聞極驚痛力疾構疏齎付家僮極陳群凶締結宦妾動搖國本之狀遂被凶徒之擠陷西塞南島棘囚三年及至天日重明起廢入朝則首以卞聖誣討國賊爲已任筵奏箚論靳靳懇懇終至於決去就凡於明大義衛宗社之道隨事輒陳言無不盡剖析剴切皆可以垂世而範俗世道雖下而一半士類能知此箇義理之撑天地亘萬古不可墜失者皆澔之力也常以爲直之一字聖賢相傳之心法朱夫子所謂天地之所以生萬物聖人之所以應萬事一直字而已者其義大矣楚山付託之旨訣亦不外此嘗書揭一直字於屛障朝夕寓目曰老來無他見得只覺得此箇道理參前倚衡雖欲離去而不可得也其所以主張斯文救護世道之功實先正後一人而已眞不負師門一片老婆苦心而師門金湯之託亦未嘗不眷眷於澔則俎豆崇奉之擧正出於一世之公議雖別剙揭虔之所永寓尊慕之誠朝廷亦將不禁於有禁之中特許其可許之請況此忠州之樓巖書院迺文正公腏享之所而卽澔終老之地也澔沒之翌年丁巳公議齊發以爲不必別建祠屋而配食於此師生竝侑若升堂對講無礙於令甲且澔與文忠公臣閔鼎重文純公臣權尙夏俱是文正之高弟世稱程門之楊謝考亭之黃蔡而閔鼎重則建院之初同時配享權尙夏向在乙巳亦已疏請躋配到今澔之竝配尤豈非次第應行之典乎因而相率仰籲而伊時適値他請額之紛紜聖批一例難從誠使臣等更暴忱悃明白開陳使我聖祖明燭斯人斯德無愧已配之兩賢舊廟配食不比新建之有弊則將不待言終而必得開久之音矣今距澔之世遽已五十有餘年矣斯文之付托無人世道之擔當無人士氣消沮儒化不振人不知尊攘之爲何等義理懲討之爲何等事業玆乃我聖上所以感慨於世敎之日弛而斯文之靡托者也臣等玆敢相率來籲伏願亟賜兪久以彰國家崇德象賢之義以作士林瞻仰依歸之所批以疏辭下該曹稟處
정조 19년 · 강
命正言金羲淳前校理朴鍾淳韓致應持平李羲甲牌招召見于重熙堂
정조 19년 · 목
各賜封書分遣諸道按廉以來
정조 19년 · 강
戶曹以永興本宮祭器造成時別看役等施賞啓
정조 19년 · 목
該曹啓言永興本宮祭器造成時工匠大銀匠邊首朴天得小爐匠邊首金仁璟鍮匠邊首金鼎起等各木二疋布一疋大銀匠李文興等二名小爐匠李光得等五名鍮匠鄭泰兼等六名各木一疋布一疋依下敎分等施賞敎以別看役計士員役亦爲施賞又啓言別看役丁遇泰木三疋布二疋計士李思質等二人書吏李聖玨等三人各木二疋布一疋庫直朴敏恒木布各一疋官使喚大平伊等二名各木一疋參考前例分等施賞敎以堂郞及監董閣臣依筵敎追後書啓
정조 19년 · 강
給慶州府被燒民家恤典
정조 19년 · 목
慶尙監司趙鎭宅以慶州府民家二十四戶被燒三口燒死馳啓敎以依尤甚邑施惠近例施行事令廟堂行會擧行形止㧋聞事分付
정조 19년 · 강
召見儀軌堂上李家煥于重熙堂
정조 19년 · 목
予曰凡例諸堂分掌編正乎家煥曰然矣予曰所纂册子當至幾卷乎家煥曰姑未酌知而似不下十册矣予曰何至此多家煥曰此書刊印之後爲後日考據之文跡不敢不詳故如是浩多矣予曰何間當就緖乎家煥曰擬於今月內出草而未敢質定仰對矣
정조 19년 · 강
召見承旨李奭祚仍命所撰册子待脫稿進呈今日政擬入閑局亞卿
정조 19년 · 목
敎曰八十三歲承宣在銀臺可謂稀有之事承宣之祖故宰臣亦於八十三歲爲右尹云而其加資以慶禮時相禮爲之逢今年見其人之孫而承宣又爲甲寅慶科甚爲奇異然勢難責之以夙夜之勞欲一召見後許遞矣及其登筵周旋奏對無異年少者傳敎之承書筆力逎勁又以二句詩製進於卽席亦皆自書又聞方有撰次之書四卷欲伸報效之忱爲言稔知其富於文辭猶未料精力之若是不衰以乞言之義所撰册子待脫稿進呈仍鐀茶啖使之歸家行右承旨李奭祚今日政閑局亞卿擬入事分付
정조 19년 · 강
以金履翼爲右尹前望也
정조 19년 · 목
以李奭祚爲工曹參判趙雲祥爲朔州府使尹範益爲咸從府使
정조 19년 · 강
召見陰陽科入格人仍命回榜人宋文奎五衛將作窠擬入其孫令該監收用
정조 19년 · 목
敎曰今番回榜老人雜科出身年八十歲人痛政宋文奎許令唱名於今式年而依舊例給花一校依新式特加一資矣今聞渠是陰陽科人而其孫又參其榜亦可謂稀矣加資之後未付僉樞云五衛將作窠令該曹口傳擬入其孫令該監收用○觀象監以陰陽科入格人宋啓濂修述官有闕代塡差啓
정조 19년 · 강
命高山察訪咸興中軍過大禮後拿來
정조 19년 · 목
義禁府啓言淮陽府使朴師轍咸興中軍韓師貞高山察訪申史澳拿問處之有命矣請竝拿來久之敎以高山察訪咸興中軍大禮當前事過後拿來
정조 19년 · 강
飭奉朝賀金鍾秀乙巳恩賜田畓中未望呈六十結査實劃送後令該道臣狀聞
정조 19년 · 목
戶曹啓言奉朝賀金鍾秀戶奴呈狀內以爲乙巳年恩賜田畓九十結內三十結前已受出六十結姑未望定矣金羅道全州慶尙道尙州蔚山寧海陜川等地數外官屯順興眞寶等地加耕處限六十結今方受出尺量計料出給公文之意入啓發關該道云折受之規望呈該道關問虛實待成册上來後入啓折給而無論宮府營門衙門及朝士別賜與以土地爲名者若無啓下文書則不得行會曾有定式臣曺不敢擅便而事係大臣賜與何以爲之敎以卽爲査實劃送後狀聞事分付
정조 19년 · 강
命鍾閣習讀官嚴棍禁漏官分揀
정조 19년 · 목
兵曹啓言今日人定傳呼之後更鼓未下之前乃有徑打人定之事萬萬驚駭請當該習讀官令該府拿問定罪漏局官之不卽來告亦甚稽緩一體勘律敎以習讀官嚴棍懲勵禁漏官則在處僻遠分揀
정조 19년 · 강
命咸興永興兩本宮香燭衣幣祭器摛文院及大酉齋分所奉安齋宿處所從便爲之祗送處所以本閣大門外爲之
정조 19년 · 목
內閣啓言初九日咸興永興兩本宮衣幣香燭親臨封裹時齋宿處所以何處爲之乎敎以摛文院及大酉齋香燭衣幣祭器分所奉安齋宿處所從便爲之於閣內而封裹時及奉詣時時原任閣臣進參○敎曰初九日齋宿時侍衛別雲劍外入直擧行翌朝親傳及祗送時則侍衛全數磨鍊祗送處所以摛文院大門外爲之時原任大臣閣臣及宗親文蔭武二品以上亦爲參班事分付陪詣香官及禮堂齋宿於摛文院近處事分付初十日十一日祗送班應參諸臣亦於本司及公廨齋宿事令政府樞府知委擧行
정조 19년 · 강
命永興本宮行禮日父老士民童穉皆許來觀於門外仍降御題及武科規矩命大臣試取本府儒武捧券上送頒給賞典咸興儒武咸聚永興試取永興禮成日行養老宴咸興養老宴道伯還營後擧行
정조 19년 · 목
敎曰今二十六日卽永興本宮行禮日也豐沛父老當令參班於行禮之時嘗聞咸興本宮有豐沛樓而每當時節祀享父老士民以至童穉皆許樓下瞻望享禮之順成以爲例況是地是禮之行於是年而是地之父老士民至于童穉勿禁來觀於門外事預爲分付道臣仍令奉命大臣知悉本府儒生以齎去之御題大臣試士捧券上送武士則柳葉箭三中以上六兩百三十步俱入者直爲賜第呼新來後以其姓名狀聞以爲給帖之地柳之貫邊六之百二十步俱入者直赴會試亦爲狀聞給帖柳之二中六之百十步俱入者以會簿穀分等施賞後開錄狀聞日子則二十一日以後至二十六日其間多閑暇之日此各日中從便試取事奉命大臣亦爲知悉同是豐沛且況興王肇創之地也咸興府儒武試取亦依永興規矩爲之施賞準此而咸聚永興試取事分付父老則永興禮成日大臣禮堂與方伯設養老之宴以饋之年歲職名追後狀聞咸興父老則道伯還營後擧行亦爲秩秩區別狀聞事分付
정조 19년 · 강
特許故相臣文敬公鄭澔配食樓巖書院
정조 19년 · 목
禮曹啓言因忠淸道儒生閔爀洙等上疏疏辭下該曹稟處批下矣觀此上疏則請以文敬公鄭澔配食於先正臣文正公宋時烈所享樓巖書院矣澔以剛方之資正大之學師事先正終身遵守者惟在於一直字相傳之訣以之眞誠衛道正色立朝純忠大節炳烺挺特斯文賴以增重義理得有闡明肆我先朝垂諭比之於泰山北斗聖念曠想褒之以白髮丹心親撰祭文奬諭隆重瞻聆所及莫不聳動今玆樓巖書院旣是先正腏享之所又在鄭澔舊居之里則院守新創雖係朝禁追配事體容有差別況以澔學問事業尙無一區殂豆之奉則配食是院不但公議之攸同亦有近例之可據今此疏請配享一款特令許施恐有光於昭代象賢之盛典事係特恩請上裁敎以追配之典在所難愼而是人之是院是祔百人雖難愼是人則當耳故相閔鼎重故儒臣權尙夏同配追配之時此大臣以在世之致未及竝擧則至今不論於同侑者不惟士林之欠事亦關朝廷之闕典諸儒疏請尙云晚矣依回啓施行追配日遣官致祭於本祠
정조 19년 · 강
重推判尹具庠仍命牌招行公遞工曹參議安衡稷
정조 19년 · 목
因該府坐不坐單子敎曰向者下敎不可但以昭晣言之到今情勢初無可論設有見欺之事欺者非乎見欺者非乎所取於此重臣者正在於此等處不然則遇卷三十年何如是隨事拯拔乎重臣道理但當感澈恩遇身不已有豈敢又爲懸病於坐不坐之單乎事體所在極爲寒心判尹具庠從重推考牌招行公○因工曹坐不坐單子敎曰雖是閒司不可癏曠新資必多未經之人在外參議許遞後日政差出
정조 19년 · 강
以兪漢寧爲承旨洪檍李致中申大顯柳鎭恒申應顯爲都總管前望也
정조 19년 · 강
命新舊抄啓文臣講製射明日爲之專經文臣殿講以十六日同設於日次儒生殿講武臣講代試射以十三日爲之推兵判沈煥之飭今年未行各朔試射今月內擧行
정조 19년 · 목
因去正月十一日日次專經文臣殿講今四月十一日日次專經文臣去二月文臣製述取稟敎以今朔日次儒生殿講日同爲設行處所便殿爲之十六日日次儒生殿講依例爲之上齋生應製亦依近例爲之到記自今日朝食堂次次收捧事亦爲分付○因去正月十八日專經武臣殿講今四月十八日專經武臣殿講取稟敎以十三日爲之以射代講今年則朔試射尙不爲之射藝之抛棄可知若或未滿四夫當別船嚴處預令兵判及訓鍊院堂上嚴飭其中年多者工程之下愚兵判訓將別爲抄出臨時微稟事分付今春以後果然暇隙則少而苟欲爲之豈無其日朔試射之尙不設行是豈勸勵之道乎當該判堂推考正月以後各朔之射今月內一幷準此擧行而規矩則今朔外以柳葉箭五巡試取每朔五巡內無分者決棍三度此後切勿如是抛棄事嚴飭兵曹自今爲式當朔內如不設行依武臣堂上及文臣朔試射例以不得設行之意每於晦日草記以爲提飭之地
정조 19년 · 강
申禁竹契燈竿侵徵之弊推當該有司堂上沈頤之犯科掖屬令該曹照律收贖
정조 19년 · 목
備局啓言各處燈竹之侵索竹契事詳細査實於該貢人仍爲取見册子則宗廟守僕處秋冬等例下桶竹四箇永禧殿守僕處四箇司謁金興大處五箇張光益處五箇司鑰尹昌烈處二十五箇本一箇尹長裕處二十五箇李元祥處十五箇木一箇白景來處五箇朴德基處五箇孫宗秀處五箇李命祜處五箇金德文處五箇金益重處五箇林益炫處五箇崔得大處五箇崔昌祿處五箇姜大輝處五箇一番庫直處十箇二番庫直處十箇三番庫直處十箇二郡主房一百二十箇木四箇月城尉房十箇尙衣院書吏處年例藍染竹例下二箇禮曹書吏處秋等例給二箇義禁府羅將處四十箇成均館大廳直處六箇李都正家下隸處二箇矣更以年復年來朝家申飭何等嚴截而又有此肆然犯科緣何委折之意査問於該貢人則以爲近年以來朝家嚴飭之下各處勒取之弊雖幸止息顏面所拘或不無私相借給之事而皆在再昨日捧甘以前捧甘以後則實無所犯云各處燈竹之勒借於竹契者實爲該貢人難支之弊自本司奉朝令前後甘飭不啻嚴截而掖屬宮房各該司下隸之種種侵索登諸册子者雖有多少之別犯科則若是狼藉臣等不善甘飭之罪不勝惶恐而無論與受冒犯之罪俱極痛駭請當該司謁司鑰及各宮房所任各該司吏隸該貢人竝令攸司徒重嚴勘其中不飭之官員捧現告拿問處之敎以近來紀綱之蕩然此雖微事亦足推知旣有一番飭禁則但當久久遵守何必番番提飭然後法可立而令可行乎紀綱之如此豈特卿等不善甘飭而然然年前飭禁至嚴則提敎之前不能提飭難免其責當該有司堂上推考而其間入坐者不爲行公者傳旨分揀今番現發之處皆零星而掖庭署所爲最爲痛駭當該掖屬等令該曹各笞五十收贖懲給於貢人處此後卿等更爲廉問如或犯科別船懲罪
정조 19년 · 목
政院啓言都總管洪檍方在被謫蒙放中何以爲之敎以蕩滌敍用
정조 19년 · 강
分揀諫院掌務書吏定配
정조 19년 · 목
刑曹啓言司諫院掌務書吏朴遇豐依下敎刑推二次後智島爲奴定配卽爲押送敎以旣施二次之刑則雖不發配後當知戢定配分揀
정조 19년 · 강
命司果趙光國司謁除授
정조 19년 · 강
慶尙監司趙鎭宅以彥陽幼學孔胤宅上言査實馳啓
정조 19년 · 목
狀啓以爲因彥陽幼學孔胤宅上言胤宅之父前僉知大緝偕老與否査實狀聞有命矣泝考帳籍牒報之意發關分付於彥陽縣矣該縣監李邦幹牒呈以爲孔胤宅兄弟幷爲査問則孔胤命招以爲其父年今八十八去甲子年初娶許氏生二男乙亥年喪妻再娶於本縣金氏生一男胤宅而年今七十三歲昨年士庶夫妻之年七十以上幷爲加資而渠毋以其再娶未蒙恩典矣弟胤宅生長遐陬年少昧事適於今春因事上京不謀於渠率易上言幸望恩資猥越之罪萬死無惜云胤宅招內渠以遐鄕愚氓欲千恩資冒越上言其間事實其兄旣已納供今無更達之辭云今此孔胤宅上言中三十始娶初非再娶等說專出於格外千恩之意而自陷於誣罔天聽之科其在懲勵之道不可不嚴勘自臣營從重科治
정조 19년 · 강
御丹楓亭行新舊選抄啓文臣親試及試射親試試官徐有防鄭大容徐龍輔金勉柱射試官李秉模尹行恁李始源李時秀李益運洪義浩李肇源
정조 19년 · 목
具平戎服乘輿出萬八門至保定門召見雜科回榜人五衛將宋文奎予曰回榜之歲孫又登科誠稀有之福力子孫幾何文奎曰二子一孫矣予曰肅拜則特以悶老之義除之早卽退出仍詣丹楓亭降輿陞座試官率抄啓文臣入庭行禮訖試官徐有防奏抄啓文臣李基慶趙得永宋祥㾾洪樂浚以情勢不參予以李基慶宋祥㾾之又復引義過矣趙得永之引於往役亦甚不可與洪樂浚竝令入參仍以擬漢群臣賀意豁如也爲表題意豁如也爲賦題命以表應製者班于西以賦應製者班于東諸文臣旣各就班嚴耆鄭魯榮沈奎魯姜浚欽柳遠鳴尹致永李勉昇洪命周初班于西旋以表題之難自西趋東予以其初不審量而有此擧措之顚錯命耆等別立中班以是題製進五十韻排律押以豁字與表賦諸體竝限以明日午時仍命發射副修撰嚴耆三十九中四十三分居首諸文臣多未中者命分所罰射二千巡徐有榘中日廳吳泰曾金近淳姜浚欽壯勇營直房鄭魯榮總戎廳柳遠鳴守禦廳具得魯龍帍營宋冕載禁衛營洪樂浚北營仍命開講詢于諸文臣以其間能讀與否僉曰未能敎以謄錄郎廳減下後當設講其前勤讀期於純通仍命宣傳官及內三廳扈衛軍官應射宣傳官柳命源等七人以五巡不滿五矢敎以齋日不遠故今番則特爲寬恕晦日將更試須各惕念肆習命試射居不文臣中如有門限前製進五十韻排律或百句賦者當蕩滌其罰射黃基天權晙洪樂浚姜浚欽金熙周皆自願製進命試官李秉模出題以給仁者如射使之製進仍宣飯于諸臣
정조 19년 · 강
召見禮曹判閔鍾顯于丹楓亭幕次
정조 19년 · 목
予曰今番永興本宮躋享之禮卽莫重莫大之盛擧也設科取人以賁飾鴻休慰悅遐土係是不可己之事矣判府事李秉模曰誠如聖敎矣儒生試取日子以二十二日爲定然後可無掣礙矣予曰以此日定行試紙則以大好紙知委而武科如或有未準規矩至於闕榜之境只就其居首者直赴殿試仍爲狀聞也鍾顯曰北道各陵寢奉審例於五年一次爲之而當次在於明年矣臣旣下往仍爲奉審恐合事宜矣予曰卿旣進去仍行奉審而本曹下屬之到處徵索貽弊不少今番則各別申飭也鍾顯曰香祝陪進時外邑擧行例以校生陪進至邑站五里亭後始以香亭奉安今番亦依此爲之乎予曰依此爲之鍾顯曰養老設宴旣承聖敎而宴時當有主席之人矣臣旣奉命下去仍爲主席乎予曰此是稀有之事卿之主席儘好矣
정조 19년 · 강
命永興本宮獻官禮判閔鍾顯待禮成後進詣咸興本宮及各陵寢奉審仍行養老宴於豐沛樓
정조 19년 · 목
敎曰咸興本宮及本道各陵寢禮堂例爲奉審而年次在明年禮判旣以永興本宮獻官進去禮成後進詣咸興本宮及各陵寢奉審若此則咸興養老宴禮判亦當主其禮而須於豐沛樓設行竝以此意預爲分付
정조 19년 · 강
命永興本宮修理移安告由祭香祝以親傳磨鍊
정조 19년 · 목
禮曹判書閔鍾顯啓言初十日咸興永興兩本宮衣幣香燭祭品旣有親傳之命矣十八日永興本宮修理移安告由祭香祝一體以親傳磨鍊乎從之
정조 19년 · 강
命永興濬源殿奉審大臣進詣擧行
정조 19년 · 목
禮曹判書閔鍾顯啓言北路各陵寢及咸興本宮禮堂奉審事有命矣永興濬源殿則旣是本宮不遠之地大臣或當進詣奉審故敢達從之
정조 19년 · 강
命咸興永興養老宴朝官七十以上士庶八十以上參宴六十一歲人無論朝官士庶皆令參宴依華城例爲之
정조 19년 · 목
禮曹判書閔鍾顯啓言咸興永興以同是豐沛特設養老之宴以饋之年歲職名追後狀聞有命矣兩邑參宴人年歲以何爲限乎敎以朝官則年七十以上士庶則年八十以上參宴至於六十一歲人則無論朝官士庶皆令參宴一依華城例爲之之意分付
정조 19년 · 강
命初十日咸興永興兩本宮衣幣香祝祭品親傳儀註以先傳衣幣次傳香燭次傳祭品次傳修理移安告由祭香祝磨鍊新造祭器及寢帳面帳次縀品仰遮油芚亦以同時齎奉磨鍊
정조 19년 · 목
禮曹判書閔鍾顯啓言初十日咸興永興兩本宮衣幣香燭祭品親傳時十八日永興本宮修理移安告由祭香祝亦爲親傳有命矣謹考兩本宮儀式則封裹後又有柢迎之節而今番則事體自別又有特敎親傳節次自臣曺磨鍊儀註而以先傳衣幣次傳香燭次傳祭品次傳修理移安告由祭香祝此外新造祭器寢帳面帳次縀品仰遮油芚同時齎奉之竟請詳細磨鍊以入從之
정조 19년 · 강
命咸興永興兩本宮告由祭時用樂獻幣
정조 19년 · 목
禮曹判書閔鍾顯啓言謹考兩本宮儀式則告由祭時用樂獻幣不爲磨鍊矣今二十一日咸興永興兩本宮告由祭用樂用幣之節何以爲之敎以用樂用幣
정조 19년 · 강
命永興本宮躋享大祭祭品器數依咸興本宮器數陳設
정조 19년 · 목
禮曹判書閔鍾顯啓言今此永興本宮追躋時四月別大祭當同爲設行矣祭品器數依咸興本宮器數然後兩室陳設始可客排而事係莫重祀典請下詢大臣處之敎以大臣之意何如判府事李秉模曰祭品器數事係莫重而咸興本宮祭儀肇自國初則永興本宮今番祭享時器品之依咸興本宮器品陳設恐無未安之端矣從之
정조 19년 · 강
命華城撥將自畿營差出報兵曹啓下殿最瓜限依西路擧行
정조 19년 · 목
京畿監司徐有防啓言自京營至華城設撥傳命有命矣撥將今方自臣營差出而報兵曹啓下及殿最瓜限等事一依西路撥將例定式施行從之
정조 19년 · 강
命會寧府使李健秀穩城府使姜忱爲先罷黜卽其地定配北兵使崔景岳越俸明川府使金宅和富寧府使韓應儉慶興府使金養和令兵使嚴棍吉州前牧使申大觀拿處
정조 19년 · 목
司僕提調李時秀啓言北關年例御乘馬貿來十邑中會寧二匹前已僅僅充數捧上茂山慶源兩邑姑未上來而吉州明川富寧鏡城慶興穩城等七邑貿來馬七匹臣於昨日看品則體樣短小步品拙劣無一近似近來北邑上來之馬年年苟充漸不如前而未有如今番之甚此皆該邑守令慢不惕念之致前後飭令何等申嚴而其所擧行如此萬萬駭然上來馬匹雖已退定而此而置之實無以懲勵日後當該七邑封進守令請幷先罷後拿敎以紀綱所在極爲駭然防禦使及侍從守令拿問嚴處吉州則赴任屬耳前官拿處鏡城則文臣判官何知當該兵使越俸其餘守令幷令兵使拿致營門嚴棍懲勵後復若此卽其地定配事本寺知悉至於會寧貢進之無狀無異於諸邑渠旣濫叨擧行又如許爲先罷黜卽其地定配以懲此輩無嚴之習穩城會寧之代幷令該曹口傳擇差
정조 19년 · 강
命抄啓文臣鄭取善以芸閣分館施行北靑府定配四書三經畢講後本官及道伯試講狀聞
정조 19년 · 목
敎曰文臣而不文其可謂之文臣前此寬恕出於念其祖之意而飭敎何等截嚴則如有一分嚴畏之心痛自悔責刻苦做工以對揚作成之苦心而今日試問其所蔑裂甚於不飭之前渠是何人獨無懼㥘況名之曰文臣以文爲恥所當依先甲之諭削其科懲他而更申三令之義姑且趑趄者非爲渠也念其祖也抄啓文臣鄭取善分館以芸閣施行爲先北靑府定配四書三經具音釋依治經例突誦然後令地方官捧講七書能通報于巡營道臣更爲試講亦皆能道具由狀聞給由上送又令內閣捧講俱通啓稟放釋雖一書未越還發配所事分付
정조 19년 · 강
仍任前兵曹佐郞崔光泰
정조 19년 · 목
以抄啓文臣時帶臺職也
정조 19년 · 강
命自今日至初九日弛禁
정조 19년 · 강
考下抄啓文臣黃基天等應製試券特減罰射
정조 19년 · 목
敎曰八㐅佳手古有其人西初出題戌刻前製進賦圓百句律排五十韻如此奇才雖謂之八㐅未爲夸情初因射不開弦使之罰巡二千而詩賦若趁限居最則蕩滌成篇而未趁限則減三之二事言於渠輩矣律詩二下黃基天賦二下權晙罰射勿論內下衣次及筆墨賜給賦三中柳台佐三下金熙洛各內下紙筆墨分等賜給而罰射亦幷勿論次上洪樂浚差逾時限而亦能成篇射減二十分之九以二百巡習射事分付
정조 19년 · 강
命捕廳罪人連伊遠島爲婢定捕卒押付
정조 19년 · 목
捕廳以自刑曹移送罪人連伊嚴囚本廳啓有是命
정조 19년 · 강
考下抄啓文臣三月朔親試試券命崔光泰特付知製敎仍除司僕正賜申鳳朝金熙周朱書百選嚴耆紙二卷金處巖李英發洪奭周加抄講製
정조 19년 · 목
敎曰設閣以後選講製文臣旬製月講蓋出作成之苦心而于今十五年之間非無鼓吹之音眉目之作率不免爲藻繢之流所謂差强之癸卯選俚處太俚瑕不掩瑜反或讓一頭於辛丑選之多質餘選皆兩選之藩籬堵墻耳甚至姜祠筆山之說出而文體一下山高高水淸日新新苟又之句出而文體又一下必欲快洗而痛革者豈直爲科券之侈觀誠以文體有關於世道也何幸今選傑然爲人物之冀北崔光泰之每文遍長申鳳朝之得意詞賦金熙周之分日三策如許實才竝湊一選自有掄選以來所罕見又如一刻百句賦八刻五十韻律每榜必占二等卿相子弟綺紈後生之種種奪袍亦可謂選中之勝事比諸右三人之積累實地不可較論矣昨日親試三題其難難於鑿龍門表居首二下崔光泰賦居首之次二中申鳳朝金熙周可謂不負所知五十韻排律入聲硬韻之居首二下嚴耆已有變夏之效此誠里仁爲美入蘭同臭其在爲世道矯文弊之道豈忽激勸抄啓文臣崔光泰特令帶三字銜令該曹口傳啓下仍付僕正見窠申鳳朝金熙周則九仞初簣新印朱書百選各一件先爲賜給嚴耆則射製雙魁俱能率敎內下紙二卷賜給才之能否不係於京鄕冷煖應製每榜居魁金處巖東堂生畫策問壯元李英發講製文臣加抄鍾鼎之家有此該洽之士而年雖少樣不入俗沖澹可喜新及第洪奭周亦爲加抄事令政府內閣知悉
정조 19년 · 강
以李源爲會寧府使李邦運爲穩城府使口傳也
정조 19년 · 강
改差朔州府使趙雲祥仍用準朔履㦄
정조 19년 · 목
吏曹以新除朔州府使趙雲祥本生母年爲七十六啓請依法典改差允之敎以城役自有所重履㦄則準朔施行
정조 19년 · 강
命禁衛大將金持默嚴棍訓鍊主簿朴宗顯幼學鄭在愼問犯夜委折
정조 19년 · 목
禁衛營以訓鍊主簿朴宗顯幼學鄭在愼犯夜啓請宗顯移送金吾在愼令秋曹嚴勘敎以卿其捉來嚴棍犯夜委折取招草記
정조 19년 · 강
陞付判府事金憙領府事
정조 19년 · 목
兵曹啓言領中樞府事有闕代行判中樞府事金憙依例從座目陞付
정조 19년 · 강
以義盈主簿朴友淵付備卽仍命有地處武弁在東銓職者竝付備卽改差本職以疏慶禮承傳出六積滯者
정조 19년 · 목
因備局武郎廳望筒敎以近因慶禮承傳出六之積滯吏曹無甄復之時朴友淵之義盈庫主簿改差此外如有有地處武弁時在東銓職者竝付備郞後本職改差以爲疏鬱之地事分付
정조 19년 · 강
召見雜科出身于重熙堂
정조 19년 · 강
遞大司憲金履禧掌令韓用鐸持平李羲甲
정조 19년 · 목
承旨李肇源啓言今日醫科兩司當爲備員進去而大司憲金履禧未肅拜執義宋煥箕掌令李城輔在外掌令韓用鐸身病猝重持平李羲甲呈辭持平一員未差不得開場云合有變通之道敎以山林外竝許遞政官牌招開政差出待下批牌招以爲推移進去之地
정조 19년 · 목
以李聖圭爲大司憲李萬榮爲掌令金銧愼性眞爲持平安策爲校理李貞運爲修撰尹宇大爲漆谷府使
정조 19년 · 강
以金一鍊爲慶基殿參奉口傳初仕也
정조 19년 · 강
遞持平金銑以鄭景祚代之前望也
정조 19년 · 목
敎曰未肅拜及未署經臺諫許遞前望單子入之以景祚批下
정조 19년 · 강
命玉堂金銑仍任前職牌招入直
정조 19년 · 목
因兵曹入直省記敎以玉堂上番仍任前職牌招入直
정조 19년 · 강
遞都總管李敏輔副總管李太亨姜彝正林道浩以李弘稷奇彥鼎鄭存中爲都總管洪仁浩李義直權恹爲副總管口傳也李弘稷奇彥鼎鄭存中尋遞以具庠申光履爲都總管柳焵爲副總管口傳也
정조 19년 · 목
敎曰違牌及在外總管許遞令該曹口傳差出待下批寶劍望筒修正以入李弘稷等在外因齋宿時寶劍望筒敎以在外總管許遞口傳差出待下批牌招
정조 19년 · 강
命內閣致潔修掃明日出宮前承旨奉安香祝
정조 19년 · 목
敎于內閣曰咸興永興兩本宮祭品祭器當奉安于大酉齋衣幣香祝香燭奉安于大廳今番則與他齋宿時有異另加修掃極其蠲潔明日出宮前承旨奉來香祝奉安也
정조 19년 · 목
具翼善冠袞龍袍乘輿出協陽門入擒文院降輿陞座
정조 19년 · 강
行咸興永興兩本宮衣幣香燭祭器祭品封裹
정조 19년 · 목
具翼善冠袞龍袍就位時原任閣臣左議政兪彥鎬領府事金憙判府事李秉模提學沈煥之原任直提學徐龍輔鄭大容檢校直閣金勉柱原任直閣尹行恁檢校直閣南公轍直閣李始源檢校待敎徐有榘京畿監司徐有防檢校直提學禮房承旨李晩秀檢校直閣禮曹判書閔鍾顯俱以黑團領入參兩本宮衣幣函先奉于正廳卓床承旨李晩秀詣香室奉來兩本宮香櫃香官奉來永興本宮移還安祭香祝同爲奉安祭器之奉安于東二樓者令時原任閣臣戶曹堂郞奉來于正廳予詣卓前奉審衣幣行封裹儀時原任閣臣率閣屬官及閣吏封衣幣香燭函咸興衣幣同盛一函函底鋪紅紬袱次鋪壯紙一重置幣其上紅木綿一疋黃木綿一疋置衣襨其上紅吐紬袍一伴乃以函底所鋪紙袱裹之闔函蓋外裹紅紬袱次裹壯油紙次以紅細繩維結納于外櫃封鎖命奉命大臣李秉模書臣謹封次裹草席次以紅細繩維結草席封面書咸興二字次裹紅木甲袱內拱黃木袱面書咸興二字次封永興本宮衣幣如上儀永興躋享告由祭幣白紵一疋令濟用提調金箕性排進同盛於衣幣函次裹香櫃先鋪壯紙櫃內排香封訖以所鋪紙裹之櫃外封鎖書臣謹封次裹草席次以紅細繩維結草席封面書咸興二字次封永興香櫃如上儀例封香凡二十七封今加別大祭香一封別小祭香三封朔望祭自五月至九月香十封總四十一封永興本宮修理移還安祭香祝以香室漆櫃別爲封裹次封燭櫃如裹香儀永興例封燭四十丁今加別大祭紅燭二丁別小祭黃燭六丁朔望祭目五月至九月燭二十丁總爲六十八丁內司封進咸興本宮祭品大全鰒四箇中全鰒八箇胡椒八合乾杮五百二十六箇兩本官四月別大祭令本道擧行故內書祭品中有減數磨鍊者各種以潔紙分封盛于柳笥外面書咸興二字次以紅細繩維結書臣謹封盛于紅皮籠永興本宮亦同戶曹判書李時秀率卽官尹光心進新造永興本宮祭器予親審訖以漆小櫃一隻內鋪紅紬甲袱次置銀盞其臺二坐每坐重六兩二戔圓徑二寸四分內高一寸五分盞重二兩一戔臺圓徑五寸八分重四兩一戔銀匙二部每部重二兩六戔六分長九寸三分銀箸二雙每雙重二兩大戔四分長九寸次以所鋪紅紬甲袱裹之仍爲封鎖外裹紅木袱次以紅綿絲維結訖以紅木袱置朱漆櫃㡳次置鍮水剌器具蓋二坐每坐重三斤八兩上圓往四寸七分內高三寸五分中圓徑五寸七分足圓徑三寸二分內高六分蓋圓徑五寸一分內高二寸一分鍮羹器具蓋二坐每坐重二斤圓徑五寸二分內高二寸七分足圓徑三寸內高五分蓋圓徑五寸五分內高一寸四分鍮匙楪二坐每坐重二斤圓徑六寸三分內高二寸足圓徑三寸一分內高九分鍮茶器二坐每坐重二斤圓徑六寸三分內高二寸二分鍮食卓二坐每坐重二斤體中臺圓徑六寸二分上圓徑三寸六分內高七分足圓徑三寸三分內高五分鍮香爐具蓋一坐重四斤十兩中圓徑五寸一分蓋圓徑四寸一分通高七寸七分鍮香盒具蓋一坐重一斤十兩圓徑四寸一分高二寸六分鍮燭臺一雙重十四斤三兩長二尺五寸七分上臺圓徑四寸七分足臺圓徑六寸五分以白紙塡空次以所鋪紅木袱裹之與銀器鍮器同盛樻內一樻置切內器一坐預差一坐湯器二十八部預差一部鍾子三坐預差一坐甫兒三坐預差一坐竝磁器前一日戶曹堂郞預爲封裹以壯紙裹紅輕光紬四幅卑帳一件次每幅長一尺七寸合六尺八寸紅輕光紬十幅卑床巾一件次每幅長二尺五寸合二十五尺草綠輕光紬道里半骨紅輕光紬七幅卑寢帳一件次每幅長四尺草綠輕光紬道里半骨草綠輕光紬絡纓六條每條長一尺七寸廣半骨金箋紙十六箇紅輕光紬三幅卑床巾一件次每幅長一尺五寸草綠輕光紬道里半骨紅絨絲索一件長二十尺次裹油紙次以夾板次以紅細繩維結每封裹節次令閣臣檢笏記次第擧行惟謹封裹訖衣幣香燭奉安于正廳御間卓床祭器祭品奉安西邊卓子以油紙裹各張坐面紙四浮加一浮六張付殿內仰遮油芚二浮廣頭釘五十箇靑絲三甲索二件別爲封裹同安于卓子令禮曹判書禮房承旨輪回守之
정조 19년 · 강
召見直閣李始源于齋室
정조 19년 · 목
予曰直閣之文儘好矣詩云神之格思不可度思矧可斁思予嘗謂神明有可格之理人亦有可知之理觀其文可以知其人矣直閣之文予於應擧時策問一見之後已相契合直閣之爲人予亦以此知之矣予平日願得一見會意之文而不可得矣始於直閣而見之眞所謂何相見之晩也直閣之表予亦見之館閣詞命之文優可爲之矣始源曰臣自來鹵莾加以抱病十餘年放倒今則散亡無餘而聖褒若此他人則未嘗許之矣予曰今世誠無此文矣同副之文則不及直閣遠甚矣始源曰臣則全不解詩而臣弟之詩則勝於臣矣予曰詩亦豈能及直閣也直閣予雖未熟旣知其父又知其弟其家規模槪可知矣予平日以不爲表襮爲長處直閣亦須勿染汙俗獨行其志也始源曰臣家規模本不能深中處事接人率多任眞故以此受害亦多矣予曰以日氣喩之晴明之日爲好雲霧蒙蔽氣象陰昧豈是好底乎予於昨日欲召直閣之父重臣而因雨未果矣始源曰臣父遭際千古所無矣起自卑僚年至篤老之後得此曠渥於君父臣之父子兄弟平居攢祝只以隕結爲期矣予曰重臣之福力大矣筋力亦健矣始源曰筋力則老來漸勝矣予曰崔光泰不但科文而已其文甚實攧擈不破矣始源曰臣嘗與同硯熟知之矣其文本亦可取在謫八年一倍長進矣予曰申鳳朝之賦亦實才也始源曰誠然矣予敎假注書洪奭周曰予於昨日傳敎有不入時樣之語矣爾當謹守此規切勿染俗也又敎曰領相所愼若何奭周曰一樣無減矣予曰今番則太支離矣爾歸家須傳此俯詢之意也
정조 19년 · 강
召見右議政蔡濟恭于齋室
정조 19년 · 강
推禮曹判書閔鍾顯仍命許珩許赴今秋殿試
정조 19년 · 목
右議政蔡濟恭啓言許珩科事自朝家宜有一番決折而今至幾年置之於不生不滅之科事甚如何矣蓋珩之全家居住於抱川人孰不知而特以其居住年數之未及三式年向年楊抱科入格之後人言峻發至請削科竄配故自上拿問其委折於楊牧李敏釆則珩之居住抱川的實云故命以公罪放送而竄配傳旨遂不下渠之科名尙在於削與不削之間無所於歸聽聞所及不無矜惻敎以其時雖定配放還之後其科自如自當唱名況竝與定配而不爲皀白者知其公罪今番式年殿試時不爲提醒該曹事難免不察當該堂上推考許珩今秋殿試許付事分付
정조 19년 · 강
命銓曹散政待邊將窠出以華城役所牌將承傳者盡數差送後擧論他人
정조 19년 · 목
右議政蔡濟恭啓言華城役所牌將輩之經年效勞於畬鍤之間亦云至矣向日賞典得蒙邊將除授之承傳者殆過十餘人而但聞渠輩皆以爲政曹奉行萬無其望此不過爲日後政色吏一封休紙而已同是役所之人而或陞好爵或得空紙安得不冤鬱云論以事情其言之如此亦無甚怪臣意則萃城酬勞與他有別都政則專是允勤收用之政雖難暇及於承傳諸人若於散政則毋論遲速待邊將窠出北路至薄不願窠外次次以華城承傳計其役日多少盡數差送後始爲擧論他人之意分付銓曹則群情庶可欣躍至若不願加資而願得軍門斗料者或已經衛將而只得空闕衛將承傳者臣當詳問而更陳矣從之
정조 19년 · 강
命寢灣商徵錢自今年爲始復設後市仍以彼地馬尾我國牛皮酌量賣買之數以立稅規
정조 19년 · 목
右議政蔡濟恭啓言當今切急之弊無過於使行公用之無以繼給公用之不足尃由於帽隻之不得如數出來故廟堂欲釐其弊昨年發關灣府此後帽稅若不滿充定四萬兩則其不足之數毋論多少徵出於灣商其意蓋在於必使灣商準千隻出來而已豈令白徵於無罪商賈乎纔見灣尹報備局者則以今年帽稅之太縮依廟堂關辭徵出二萬兩錢於灣商等處云灣尹則不過奉行廟堂之令而事體之苟間孰甚於此決不可仍以行之亟令停寢斷不可已公用之無出處者亦不可不講究通變之策惟有復設後市捧其稅以爲補不足則或可有益當初後市之革罷專出於爲譯官充包之計而今則譯官皆以爲後市之罷與不罷少無損益於渠輩云自今年爲始後市賣買以越送二萬兩之須爲定恐爲得宜而二萬兩稅錢不過爲六千兩此何足大有助乎聞灣商輩皆以爲彼地馬尾我國牛皮酌量賣買之數以立稅規無所不可而復行後市則帽隻又必加數出來合以言之四萬兩之數必當有餘新加稅零瑣之爲弊端者從以革罷然後公私俱便云如是區處民弊可袪公用可裕若其節目間多少弛張請自廟堂關問灣尹從便擧行從之
정조 19년 · 강
革罷灣府軍餉加分之規以堰穀作錢補官用
정조 19년 · 목
右議政蔡濟恭啓言近聞義州堰筒敗缺之後官用排朔不免窘縮故前府尹狀請留庫一萬石加分於民間取耗補縮邊上軍餉萬石之不爲留庫已甚可悶而散給收捧之際前日所無之弊逐歲層出貧殘小民皆有轉而之他之意聽聞所及宜有通變聞農民之願皆以爲加分之規永爲革罷只於堰穀作錢之除毋論市直高下磨鍊排朔補縮之數均排以納則在官無所失在民除巨弊云民情旣如此則何憚而不從乎請以此分付灣尹從便擧行從之
정조 19년 · 강
命判府事李秉模奉詣兩本宮香祝時陪行及各務差使員依例定送
정조 19년 · 목
京畿監司徐有防啓言判府事李秉模咸興永興兩本宮香祝奉詣時臣當陪行而臣及本道都事李翊模亦以陪進香祝出去以假都事良才察訪全佐天依例代行都差使員陽川縣令沈公燁夫馬差使員重林察訪高鳳允差定陪行之意馳報矣以陪行等節置之回題敎以陪行及各務差使員依例定送事回諭
정조 19년 · 강
命湖西道臣棍汰漕船護送差員鄭聖三仍命廟堂考察護送勤慢如有不勤竝與道臣論罪
정조 19년 · 목
忠淸監司李亨元狀啓以爲卽見平薪僉使金就明所報湖南聖堂倉漕船十一隻去月二十九日無事護送於京畿八山島十餘隻漕船之無事利涉雖爲多幸所斤僉使鄭聖三以護送差員過境形止尙今不報以致莫重登聞之曠日稽滯極爲駭然姑待兩南漕船畢運捉來嚴棍計料敎以近來紀綱雖云解弛昨年飭禁何如則右以漕轉焉敢一毫怠忽乎幺磨邊將之爲差員者任意稽報令道臣嚴棍汰職更令廟堂別般嚴飭諸道時遣備郞考察護送之勤慢如有不勤竝與道臣論罪事知悉
정조 19년 · 강
改差淮陽府使朴師轍以鄭澤孚代之口傳也
정조 19년 · 목
江原監司李勉兢狀啓以爲淮陽府使朴師轍素患脚部不仁之症閱月彌留之餘近又以痰腫添苦屢呈辭狀而臣以調理察任連爲題送臣於今番巡路見其擔舁出入扶杖蹣跚之狀目下病勢雖不至於廢却公務若一向無減則當此巡倉課農使星絡繹之時力疾驅馳亦不無僨誤之慮○吏曹啓言淮陽府使朴師轍實病果如道狀論列則難責其臨民課農接待使星請罷黜敎以實狀旣如許則雖不可不差代罷黜過矣改差口傳差出當日下送
정조 19년 · 강
命壯勇營兩司奇別書吏添書於兵曹省記
정조 19년 · 목
兵曹啓言去夜點閱各處守直則壯勇營奇別書吏金性一兩司奇別書吏崔鳳來被捉於奇別廳矣省記外留宿極爲驚駭兩漢出付攸司照法嚴治臣之不能趁卽覺察之罪萬萬惶悚敎以是豈渠輩之罪乎前此本曹不能察飭而然省記外投宿其弊非今斯今而旣爲草記此後添書於省記
정조 19년 · 목
因請診啓辭批以比昨差勝卿等不必入侍矣
정조 19년 · 강
命戶曹判書李時秀越俸一等
정조 19년 · 목
戶曹啓言壽靜殿修理鋪陳所入自臣曺磨鍊以  入而物種多少全未致愼莫重進排擧行慢忽當該磨鍊計士移法司重治修理鋪陳所入更爲磨  鍊以入敎以尋常應行之事擧行若是駭然何責  計士輩乎卿則越俸一等計士輩嚴治
정조 19년 · 강
輸送藥物于奉朝賀金鍾秀
정조 19년 · 목
御醫吳仁豊以奉朝賀金鍾秀病節比昨益勝人蔘粟米飮日再煎服計料書啓敎以相當藥物更  爲輸送仁豊又以賜下藥料傳于金鍾秀書啓敎  以供饋有弊醫官一人外皆卽退去醫官糧饌米錢令該邑備給事分付
정조 19년 · 강
命廟堂以密陽靈山漕船穀代錢事從長稟處
정조 19년 · 목
惠廳啓言因慶尙道慰諭使李益運書啓密陽靈山壬子年漕船米太改色條移錄拯劣事備局啓  請令戶惠廳相考年條移錄拯劣代錢收捧已蒙允矣壬子年後漕倉密陽靈山金海等邑穀物所載四隻船到通津界致敗沙格輩自願改色不爲狀聞都差員又以民情代錢備納事請報本廳故依準折每石六兩代納之意有所許施其後金海則依準折上納密陽靈山兩邑經年延拖致此歉歲呼冤之擧者已萬萬駭然其所謂致敗者與登聞經稟有異不過曰從願改色則到今數年之後豈可忽地歸於拯劣名色乎事實雖似拯劣名色則初無憑據且其不善護送之地方官不善裝發之三邑倅與都差員皆逭應被之罪而公家穀物則竟歸許多消瀜者終不成說繼此以後雖有作奸故敗之事不復究覈一任其所爲名曰改色而亦不改色延拖歲月必待朝家施惠之時援以爲例混入於拯劣米中將何以區別而矯救之乎不可依回啓擧行至於停減一款係是恤民之惠澤則如今無前歉荒有不可責其初定之價姑今該邑依拯劣當年條例每石代錢三兩捧置本邑待年豐還作本色米一石船運上納則在本廳雖又稽退而不失元數在窮民雖不移錄而均霑大惠請以此分付該道敎以令廟堂從長稟處俾無  爲弊小民之地
정조 19년 · 강
兵曹以纛祭獻官衣章事收議大臣啓聞
정조 19년 · 목
兵曹啓言因本曹判書沈煥之所啓纛祭獻官具甲冑行祭事有問大臣草記定式之命矣發遣郞  廳問議于時原任大臣則領議政洪樂性以爲臣  素昧儀制如無古式之明據則不若仍舊之無妨云左議政兪彥鎬以爲纛祭時獻官與諸執事被甲則同而或冑或笠者制有斑駁禮無依據似宜  有一定永遵之式云右議政蔡濟恭以爲被甲戴  笠古無其制況獻官執事之戎裝異制恐失其宜獻官之甲冑行禮似爲允當云領敦寧金履素以  爲笠爲帖裏者所着冑是被甲者所戴卽是不易  之制今此被甲戴笠極涉礙眼況獻官所着之獨異於諸執事者似緣一番謬誤遂成因循之例而事係儀章變通不敢贊對云判府事李秉模以爲纛祭時獻官之被甲戴笠莫曉意義而旣未詳其所  由來所以然不敢抑對云
정조 19년 · 강
江華留守權ꞇ疏辭居留之任賜例批
정조 19년 · 강
還給全羅道御史李羲甲狀本遞差承旨任希存閔昌爀仍命羲甲待復命嚴勘羅州牧使趙時淳拿來嚴問先問合施律名於時原任大臣以聞新牧使拔例擇差該道臣李書九緘辭重推
정조 19년 · 목
全羅道按覈御史李羲甲狀啓以爲羅州牧使趙  時淳今春賙賑之時饋給多失其方開賑以後流  丐及飢民之凍餒致命者數甚夥然埋置等節亦  不着意許多屍身未免暴露之狀臣之前行有所詳探已爲陳啓而臣伏承速往按覈之命馳到羅  州牧本月初三日戌時出道初四日早朝臣與參覈官長城府使洪景厚金溝縣令趙鎭大臨陂縣令李趾光同往東門外衆尸所理處一一摘奸則所謂埋瘞全不成樣一壑之中縱橫連接幾乎相枕背不入地腹不掩土甚至於露骨草間者往往有之其數合爲二十六之多露骨爲九處南門外僵屍又爲四名臣分付本邑措備松板及布被與右營將具綱逐處躬檢改瘞至於外倉屬各面里賑口之物故者計其大略亦爲六十四名雖以他事言之賑穀區處何等審愼而自備條一千五百石乃以流來庫在私賑穀隨意移錄無難割付雖與割公補私有異而稱以自備取用該邑之留貯作爲自己之措辦者揆以事面實無意義此外抄付而濫報私拔而冒錄者事欠誠實跡涉屑瑣印文畢露招證俱悉不得已封庫該牧使趙時淳爲先罷黜其罪狀請令攸司稟處本牧物衆地大又經巨賑麥糴方始久曠可悶其代請令該曹各別擇差卽速下送敎以暗行御史欲爲封庫則封庫而已査事則査事而已封庫後竝與査官姓名論理狀聞仍請罷黜及罪狀稟處如許格例前所未聞則政院之無措語捧納尤爲駭然如許不難知之格例如是擧行當該在院承旨一竝遞差人命致死不可但以夥然言聞極驚心如許守宰合置何律爲可狀啓雖命還給而先以此啓問可施之律於時原任諸大臣以啓○全羅監司李書九以羅州牧使趙時淳依例罷黜馳啓敎以政官卽爲牌招開政拔例擇差待下批當日辭朝若非追往之兩繡衣擧職於三南名之以繡衣則皆可人人僨事番番辱命乎當初廟堂之抄啓固已不若不抄而渠輩雖未經守令若能善爲豈如彼乎於是乎該曹不得不以行査爲請繡啓行査之擧出而朝廷之不尊甚矣不出道之繡衣從當處分而其中羅州下去者之見其暴且不白及無告之塡壑  云而及效道伯之含口潛往而潛來莫曰筵敎之誤聽其爲無狀倍有甚於他人更往更還不足以  贖其愆狀啓違例猶屬餘事人命致斃若彼夥然  初果知而掩置乎不知而不問乎由前由後其罪不輕當該御史李羲甲待復命下義禁府嚴勘趙時淳卽令該府星火拿來嚴問口招期於得其情  狀渠若吞吐待繡衣復命書啓添問目取招以謝羅州之民且以道伯言之前下飭諭何如則終始掩置者萬萬駭然當該道臣爲先緘辭從重推考
정조 19년 · 목
以具㢞爲判尹洪秀輔爲判義禁閔鍾顯爲藝文  提學徐龍輔爲同成均曹彙振爲羅州牧使
정조 19년 · 강
召見下直守令于重熙堂以金啓洛李肇源爲承旨尋遞啓洛以洪仁浩代之前望也
정조 19년 · 목
政院啓言坐直無人請行右承旨李益運左副承  旨李晉秀牌招入直允之敎以與前望點下者牌招推移入直又啓言承旨金啓洛時在楊州地請乘馹上來事下諭命許遞前望以仁浩批下
정조 19년 · 강
命砥平縣牟還五百石許令作租
정조 19년 · 목
因禁府都囚徒有是命
정조 19년 · 강
蕩滌瑞山郡渰死人還役
정조 19년 · 목
忠淸水使柳心源以瑞山郡人物十七名渰死馳  啓敎以若有生前還與役一竝蕩滌事分付
정조 19년 · 강
命刑曹不爲會推諸堂遞差未完決諸囚齋日前完決以聞仍命新除諸堂留宿本曹修啓後退去
정조 19년 · 목
因刑曹都囚從敎曰未完決諸囚夥然甚至閱歲滯獄者有之五日錄啓也廟堂何無申飭乎殊非會推定式之法意此後另加嚴飭無或遲滯行公  諸堂不爲會推者遞差已遞中無端不爲者緘辭推考前望單子入之待下批牌招使之齋日前完決以聞昔者獄案審理猶且入直曹中而爲之況完決之重案乎新除諸堂皆令留宿本曹修啓後使之退去事分付
정조 19년 · 강
以李在學爲刑曹判書趙鎭寬爲參判沈樂洙爲參議尋遞在學以李得臣代之遞樂洙以徐配修代之竝前望也
정조 19년 · 목
在學違召樂洙在外也
정조 19년 · 강
遞承旨李益運以鄭尙愚代之前望也仍命尙愚敍用
정조 19년 · 목
政院以尙愚方在罷散中啓有是命
정조 19년 · 강
拿處知製敎朴吉源仍命過齋後勘律禁推翰林吳泰曾尋命分揀
정조 19년 · 목
敎曰代撰之文何等審憤而詰屈難解所見駭然  當該知製敎朴吉源爲先拿處過齋後勘律以懲他人分排之際庶亦懲羹而又如是犯科當該翰林亦爲禁推○因翰林吳泰曾囚單敎以分揀放  送
정조 19년 · 강
點下內三廳番將及守門將番單子仍命至二十二日從次第輪回入直
정조 19년 · 목
因內三廳將番單子敎曰點下者外二十二日新  番從次第輪回入直如有代入之事則他番將代入事預爲分付又因守門將番單子敎曰點下者  外至二十二日新番從次第輪回入直如有代入  之事則以出番最久人代入事預爲分付
정조 19년 · 강
命羅州前牧使趙時淳拿勘時以諸大臣獻議粘連議讞